A tőkehalállomány helyreállítása

[pic] | AZ EURÓPAI KÖZÖSSÉGEK BIZOTTSÁGA |

Brüsszel, 2.4.2008

SEC(2008) 389

BIZOTTSÁGI SZOLGÁLATI MUNKADOKUMENTUM Kísérő dokumentum a következőkhöz: Javaslat A TANÁCS RENDLETE a 423/2004/EK rendeletnek a tőkehalállomány helyreállítása tekintetében történő módosításáról, valamint a 2847/93/EGK rendelet módosításáról

A HATÁSVIZSGÁLAT ÖSSZEFOGLALÁSA a tőkehalállomány helyreállítása tekintetében felülvizsgált intézkedéseket megállapító javaslatról

{COM(2008)162}

BIZOTTSÁGI SZOLGÁLATI MUNKADOKUMENTUM

A HATÁSVIZSGÁLAT ÖSSZEFOGLALÁSA a tőkehalállomány helyreállítása tekintetében felülvizsgált intézkedéseket megállapító javaslatról

A hatásvizsgálat olyan javaslatot érint, amely felülvizsgált megközelítést állapítana meg a tőkehalállományok helyreállításával kapcsolatban. A javaslat alkalmazási köre a tőkehalra vonatkozó jelenlegi helyreállítási rendelet hatálya alá tartozó négy területen folytatott tőkehalhalászatra terjed ki – amely területek (1) az Északi-tenger, a Skagerrak és a La Manche csatorna keleti része; (2) a Kattegat; (3) a Skóciától nyugatra fekvő terület; (4) az Ír-tenger, továbbá egy új terület, (5) a Kelta-tenger.

A tőkehalállomány szaporodóképes biomasszájának az évek során bekövetkező folyamatos csökkenését követően a Nemzetközi Tengerkutatási Tanács (ICES) arról adott tájékoztatást, hogy az állományokat az összeomlás veszélye fenyegeti, és azt ajánlotta, hogy vezessenek be helyreállítási rendszert. Ennek eredményeként 2004-ben elfogadták a tőkehalra vonatkozó helyreállítási tervet a Miniszterek Tanácsának azon kötelezettségvállalásaként, hogy teljes kifogható mennyiségeket (TAC) és erőkifejtési korlátozásokat állapít meg előre meghatározott szabályoknak megfelelően, a legújabb tudományos szakvéleményekkel összhangban.

Sajnálatos módon négyévnyi alkalmazást követően a rendszer nem eredményezte a halászat okozta állománypusztulás csökkenését, ami elengedhetetlen a tőkehalállományok felújulásához. Az állomány felújulásának irányában tett lassú előrelépés szükségessé teszi a terv szabályainak felülvizsgálatát, hogy a terv gyengeségeit kiküszöböljék.

Ez a jelentés a Közösségnek a tőkehalállományok helyreállítására vonatkozó hatékony intézkedések meghozatala tekintetében rendelkezésére álló lehetőségeket vizsgálja. A következő lehetőségeket elemzi:

1. lehetőség: A „status quo” lehetőség – a jelenlegi terv érintetlenül hagyása.

A tőkehalra vonatkozó jelenlegi helyreállítási terv azon a követelményen alapul, hogy a teljes kifogható mennyiséget minden évben olyan szinten kell megállapítani, amely a szaporodóképes biomassza 30 %-os növekedését eredményezi, amíg el nem érik az állomány kimerülésének elkerülésére megállapított biztonságos biológiai határokat. Ez a megközelítés megvalósíthatatlannak bizonyult.

2. lehetőség: A végrehajtás javítása

Mérlegelték a jelenlegi jogalkotási javaslatnak a végrehajtás javítása mellett történő elfogadását. A legújabb elemzések azonban arra mutattak rá, hogy a bejelentett kirakodások nem haladják meg a megengedett szinteket, és az alkalmazott erőkifejtés is jóval elmarad a megengedett szintektől. A végrehajtás, úgy tűnik, javult az utóbbi időben, és a túlhalászás problémájának nem ez a kulcskérdése. A végrehajtás javítása, jóllehet igen kívánatos, önmagában nem lenne elég a tőkehalállomány felújulásának biztosításához.

3. lehetőség: A halászterület lezárása

A tőkehal halászterületeinek az állomány helyreállítása érdekében történő teljes lezárása tűnt az egyik lehetséges gazdálkodási lehetőségnek. Az ilyen drasztikus intézkedések igen jelentős társadalmi és gazdasági következményekkel járnának, mivel ugyanezeken a területeken más kereskedelmi szempontból fontos fajokat (például foltos tőkehalat, a vékonybajuszú tőkehalat, az ördöghalat és norvég homárt) is halásznak. A kimerítő elemzés ellenére sem határoztak meg a tőkehal védelmében lezárásra kijelölt területeket. A nehézség abból adódik, hogy a tőkehal meglehetősen elterjedt faj, és bármely egyedi övezet lezárása (ha nem kíséri erőkifejtés-csökkentés) azt eredményezheti, hogy a halászati erőkifejtés áthelyeződik egy másik területre, ahol valószínű, hogy több tőkehalat fognak ki.

4. lehetőség: Gazdasági eszközök használata

Gazdasági eszközöket is mérlegeltünk a tőkehalállomány helyreállítása érdekében. Ezek az eszközök növelhetik a környezetgazdálkodás eredményességét és költséghatékonyságát, ösztönözhetik a beruházást, és pénzügyi erőforrásokat teremthetnek a biológiai sokféleség megőrzéséhez. A politika-specifikus gazdasági ösztönzők elsődlegesen védelmi eszközként történő alkalmazásáról azonban a közös halászati politika nem rendelkezik.

5. lehetőség: A tőkehalra vonatkozó helyreállítási terv egyszerűsítése és megerősítése

Ez a lehetőség a tőkehalra vonatkozó jelenlegi helyreállítási intézkedések felülvizsgálatára terjed ki, annak érdekében, hogy egyszerűbb és egyértelműbb szabályokat hozzanak a teljes kifogható mennyiségek megállapítására, és azokat erősítsék a gyenge vagy nem létező tudományos véleményekkel szemben. A felülvizsgált terv a tengeren töltött napokon alapuló meglévő rendszert olyan módszerrel váltaná fel, amely a halászati erőkifejtések igazgatását a tagállamokra hárítja, a közösségi jogszabályban meghatározott szinteken belül. Az erőkifejtés-csökkentéseket a legtöbb tőkehalat kifogó hajókra összpontosítaná.

A tudományos véleményeket, valamint az érdekelt felekkel folytatott konzultációk kimenetelét követően a tőkehalállományok méretének minden évben egy meghatározott százalékkal történő növelésével kapcsolatos célkitűzést olyan módszerrel lehet felváltani, amely révén fokozatosan megvalósítható a halászat okozta állománypusztulás csökkenése, és amelynek eredményeként az állomány felújul, és végső soron magas hozam érhető el.

Következtetés

A jelentés megállapítja, hogy az 5. lehetőséget – a tőkehalra vonatkozó helyreállítási intézkedések több ponton történő megváltoztatását javasló javított tervet – kell választani, mivel a többi lehetőség vagy nem lenne hatékony és kivitelezhető, vagy rövid távon súlyos hátrányokkal járna a foglalkoztatás és a jövedelmek tekintetében.

Ezt a választási lehetőséget az érdekelt felek is támogatták, akikkel e politika kialakítása során alapos konzultációt folytattunk.